Virico Daun

« Ël General Daun, con soa prodëssa;
con bon cheur e la saviëssa,
co'ij Turinèis e le soe squadre
As portava da bon padre.»
(Da L'Arpa Dëscordà, Francesco Antonio Tarizzo, 1812)

Virico Daun (nòm complet an alman: Wirich Philipp Lorenz Graf von und zu Daun) a l'era un general austrìach distinguisse për sò valor durant la Guèra ëd Sucession Ëspagneula e arcordà an Piemont për la difèisa ëd Turin ant l'assedi dël 1706. 

Biografìa

Nassù a Vien-a aj 19 d'otóber 1669, a l'era fieul dël feld-maressial austrìach Wilhelm Johann Anton Graf Daun e dla contëssa Anna Maria Magdalena Gräfin von Althann. Dòp avèj ancaminà la cariera militar, a l'ha combatù an Italia sota al comand dël prinsi Eugenio ëd Savòja. A l'era un comandant valoros e ardì e a l'ha dësfendù Turin apress che Vitòrio Medeo II a l'era surtì con 4000 soldà a caval, an resistend daj 17 ëd giügn aj 7 dë stémber 1706, fin a la liberassion ëd la sità. 

Dël 1707 a l'ha assedià e conquistá Gaeta e dël 1713 a ven nominà viceré ëd Nàpoli. Dël 1718 a l'é stàit comandant dl'esèrcit austrìach an Sicilia durant la Guèra dl'Aleansa a Quatr. Dël 1724, quand ch'a mancava Eugenio ëd Savòia a l'é stàit Governator dij Pais Bas, peui sostituí da Maria Lisabèta d'Asborgh. Dal 1728 al 1733 a l'é ëdcò stàit governator ëd Milan. A l'é peui artirasse a Vien-a, andoa ch'a l'é mòrt aj 30 ëd luj dël 1741, an vnisend sotrà ant la cesa dij Gustinian.  

Sò fieul Leopold Joseph Daun a l'é ëdcò stàit n'arnomà feld-maressial imperial. La Comun-a ëd Turin a l'ha dedicaje na cita via ant ël Borgh Vitòria, ansema a tùit ij protagonista dl'assedi.

Categorìa:Militar